Башҡортостанға Днепропетровск музыка-драма театры, Киев опера һәм балет театры, Киев музыкаль комедия театры, Киев драма театры, Мелитополь мухыкаль драма театры, Николаевск ҡурсаҡ театры эвакуациялана. Эвакуацияланған һәм урындағы мәғариф, фән учреждениелары эшен туҡтатмай дауам итә. Республикала барлығы 17 хәрби-белем биреү учреждениеһы эшләй. Республиканың ғалим-медиктары яралыларҙы дауалау өсөн препараттар эшләй. 5 июндә РСФСР Һаулыҡ һаҡлау наркоматы И. И. Мечников исемендәге Өфө эпидемиология һәм микробиология институтында антиретикуляр цитотоксик сыворотканы күпләп эшләүгә бойороҡ бирә. Һуғыш йылдарында бик күп мәктәп һәм вуз биналары хәрби ихтыяжда файҙаланыла. Меңдәрсә өлкән синыф уҡыусыһы заводтарҙа эшләй, уңыш йыйыуҙа, яғыулыҡ әҙерләүҙә һәм башҡа эштәрҙә ҡатнаша. 1941 йылдан 1945 йылға тиклем Башҡортостанда балалар йорттары һаны 28-ҙән 130-ға тиклем арта. Уларҙа 4000-дән 16300-гә тиклем бала тәрбиәләнә.